b'\n_START_ARTICLE_\nRelu Adrian Coman \xc8\x99i al\xc8\x9bii \xc3\xaempotriva Inspectoratului General pentru Imigr\xc4\x83ri \xc8\x99i a Ministerului Afacerilor Interne\n_START_PARAGRAPH_\nRelu Adrian Coman \xc8\x99i al\xc8\x9bii \xc3\xaempotriva Inspectoratului General pentru Imigr\xc4\x83ri \xc8\x99i a Ministerului Afacerilor Interne este un caz al Cur\xc8\x9bii Europene de Justi\xc8\x9bie care a afirmat dreptul de \xc8\x99edere pentru cuplurile de acela\xc8\x99i sex \xc3\xaen \xc8\x9b\xc4\x83rile membre UE care nu recunosc c\xc4\x83s\xc4\x83toriile \xc3\xaentre persoanele de acela\xc8\x99i sex, dac\xc4\x83 cel pu\xc8\x9bin unul dintre parteneri este cet\xc4\x83\xc8\x9bean UE \xc8\x99i dac\xc4\x83 c\xc4\x83s\xc4\x83toria a fost efectuat\xc4\x83 legal \xc3\xaentr-un stat membru UE.\n_START_SECTION_\nContext\n_START_PARAGRAPH_\n\xc3\x8en decembrie 2012 Relu Adrian Coman a solicitat Inspectoratului General pentru Imigr\xc4\x83ri emiterea unui permis de reziden\xc8\x9b\xc4\x83 pentru so\xc8\x9bul s\xc4\x83u, Robert Clabourn Hamilton, cu care era c\xc4\x83s\xc4\x83torit legal \xc3\xaen Belgia. \xc3\x8en urma refuzului scris, cei doi au chemat \xc3\xaen judecat\xc4\x83, \xc3\xaempreun\xc4\x83 cu Asocia\xc8\x9bia ACCEPT, Inspectoratul General pentru Imigr\xc4\x83ri, Ministerul Afacerilor Interne \xc8\x99i Consiliul Na\xc8\x9bional pentru Combaterea Discrimin\xc4\x83rii. \xc3\x8en decembrie 2015 Judec\xc4\x83toria Sectorului 5 a trimis la Curtea Constitu\xc8\x9bional\xc4\x83 excep\xc8\x9bia ridicat\xc4\x83 de cei doi \xc3\xaen privin\xc8\x9ba dispozi\xc8\x9biilor art. 277, alin. (2) \xc8\x99i (4) din Codul civil care interzic recunoa\xc8\x99terea c\xc4\x83s\xc4\x83toriilor \xc3\xaentre persoane de acela\xc8\x99i sex \xc3\xaencheiate \xc3\xaen afara Rom\xc3\xa2niei, garant\xc3\xa2nd \xc3\xaens\xc4\x83 dreptul la libera circula\xc8\x9bie membrilor statelor Uniunii Europene. Dup\xc4\x83 patru am\xc3\xa2n\xc4\x83ri, judec\xc4\x83torii de la CCR au decis s\xc4\x83 cear\xc4\x83 clarific\xc4\x83ri la Curtea European\xc4\x83 de Justi\xc8\x9bie. Asocia\xc8\x9bia ACCEPT a salutat decizia CCR \xc8\x99i a ar\xc4\x83tat c\xc4\x83 trimiterea de \xc3\xaentreb\xc4\x83ri preliminare la Curtea de la Luxemburg este o premier\xc4\x83 \xc3\xaen justi\xc8\x9bia rom\xc3\xa2neasc\xc4\x83: \xe2\x80\x9eCJUE se va confrunta pentru prima dat\xc4\x83 cu o \xc3\xaentrebare concret\xc4\x83 asupra semnifica\xc8\x9biei termenului de \xe2\x80\x9eso\xc8\x9bi\xe2\x80\x9d din contextul directivei europene privind dreptul la liber\xc4\x83 circula\xc8\x9bie, pentru a clarifica dac\xc4\x83 acesta include \xc8\x99i so\xc8\x9bii de acela\xc8\x99i sex.\xc2\xa0Prin aceast\xc4\x83 decizie, CCR arat\xc4\x83 faptul c\xc4\x83 Rom\xc3\xa2nia apar\xc8\x9bine, totu\xc8\x99i, unui spa\xc8\x9biu european al valorilor, de care nu se poate desp\xc4\x83r\xc8\x9bi \xc8\x99i \xc3\xaen care nu se poate izola\xe2\x80\x9d._NEWLINE_De\xc8\x99i statele membre sunt libere s\xc4\x83 autorizeze sau s\xc4\x83 nu autorizeze c\xc4\x83s\xc4\x83toria \xc3\xaentre persoanele de acela\xc8\x99i sex, ele nu pot \xc3\xaempiedica libertatea de \xc8\x99edere a unui cet\xc4\x83\xc8\x9bean al UE prin refuzul de a acorda so\xc8\x9bului s\xc4\x83u de acela\xc8\x99i sex, resortisant al unei \xc8\x9b\xc4\x83ri ter\xc8\x9be, un drept de \xc8\x99edere permanent\xc4\x83 pe teritoriul lor. Autorit\xc4\x83\xc8\x9bile rom\xc3\xa2ne au refuzat \xc3\xaens\xc4\x83 s\xc4\x83 \xc3\xaei acorde lui Hamilton acest drept de \xc8\x99edere printre altele pentru motivul c\xc4\x83 el nu putea fi calificat \xc3\xaen Rom\xc3\xa2nia drept \xe2\x80\x9eso\xc8\x9b\xe2\x80\x9d al unui cet\xc4\x83\xc8\x9bean al Uniunii, \xc3\xaentruc\xc3\xa2t Rom\xc3\xa2nia nu recunoa\xc8\x99te c\xc4\x83s\xc4\x83toriile \xc3\xaentre persoane de acela\xc8\x99i sex. La acea vreme, Clai Hamilton nu putea locui legal \xc3\xaen Rom\xc3\xa2nia pentru perioade mai lungi de trei luni \xc3\xaen calitate de membru de familie, de\xc8\x99i este c\xc4\x83s\xc4\x83torit cu un cet\xc4\x83\xc8\x9bean rom\xc3\xa2n.\n_START_SECTION_\nDecizie\n_START_PARAGRAPH_\nAvocatul General al Cur\xc8\x9bii de Justi\xc8\x9bie a Uniunii Europene, Melchior Wathelet, a sus\xc8\x9binut \xc3\xaen ianuarie 2018 c\xc4\x83 statul rom\xc3\xa2n ar trebui s\xc4\x83 permit\xc4\x83 celor doi s\xc4\x83 se stabileasc\xc4\x83 \xc3\xaen Rom\xc3\xa2nia pentru c\xc4\x83 no\xc8\x9biunea de \xe2\x80\x9eso\xc8\x9b\xe2\x80\x9d \xc3\xaen cadrul directivei europene privind libera circula\xc8\x9bie include \xc8\x99i so\xc8\x9bii de acela\xc8\x99i sex. Acesta a precizat, de asemenea, c\xc4\x83 o decizie \xc3\xaen favoarea celor doi nu ar contrazice nerecunoa\xc8\x99terea c\xc4\x83s\xc4\x83toriilor gay \xc3\xaen Rom\xc3\xa2nia, ci trebuie interpretat\xc4\x83 doar \xc3\xaen contextul dreptului de liber\xc4\x83 circula\xc8\x9bie al cet\xc4\x83\xc8\x9benilor europeni. Curtea de Justi\xc8\x9bie a Uniunii Europene a decis pe 5 iunie c\xc4\x83 un cuplu c\xc4\x83s\xc4\x83torit format din dou\xc4\x83 persoane de acela\xc8\x99i sex este recunoscut ca atare \xc3\xaen orice \xc8\x9bar\xc4\x83 din Uniunea European\xc4\x83 \xc3\xaen ceea ce prive\xc8\x99te libera circula\xc8\x9bie. CJUE a statuat c\xc4\x83, de\xc8\x99i statele membre sunt libere s\xc4\x83 autorizeze sau s\xc4\x83 nu autorizeze c\xc4\x83s\xc4\x83toria homosexual\xc4\x83, ele nu pot \xc3\xaempiedica libertatea de \xc8\x99edere a unui cet\xc4\x83\xc8\x9bean al Uniunii prin refuzul de a acorda so\xc8\x9bului s\xc4\x83u de acela\xc8\x99i sex, cet\xc4\x83\xc8\x9bean al unei \xc8\x9b\xc4\x83ri non-UE, un drept de \xc8\x99edere derivat pe teritoriul lor.\n_START_SECTION_\nConsecin\xc8\x9be\n_START_PARAGRAPH_\n\xc3\x8en urma deciziei CJUE, \xc8\x9b\xc4\x83rile UE care nu au legalizat c\xc4\x83s\xc4\x83toriile \xc3\xaentre persoane de acela\xc8\x99i sex trebuie s\xc4\x83 respecte dreptul de \xc8\x99edere al so\xc8\x9bilor care doresc s\xc4\x83 locuiasc\xc4\x83 \xc3\xaempreun\xc4\x83 pe teritoriul lor._NEWLINE_Pe 18 iulie 2018, Curtea Constitu\xc8\x9bional\xc4\x83 a Rom\xc3\xa2niei a decis c\xc4\x83 statul trebuie s\xc4\x83 recunoasc\xc4\x83 dreptul de \xc8\x99edere \xc3\xaen Rom\xc3\xa2nia al persoanelor de acela\xc8\x99i sex c\xc4\x83s\xc4\x83torite, dac\xc4\x83 unul dintre membrii cuplului este cet\xc4\x83\xc8\x9bean UE. \xc3\x8en motivarea CCR se arat\xc4\x83 c\xc4\x83 rela\xc8\x9bia pe care o are un cuplu format din persoane de acela\xc8\x99i sex intr\xc4\x83 \xc3\xaen sfera no\xc8\x9biunilor de \xe2\x80\x9evia\xc8\x9b\xc4\x83 privat\xc4\x83\xe2\x80\x9d \xc8\x99i \xe2\x80\x9evia\xc8\x9b\xc4\x83 de familie\xe2\x80\x9d, asemenea rela\xc8\x9biei stabilite \xc3\xaentr-un cuplu heterosexual. \xc3\x8en Slovacia, Ministerul de Interne a anun\xc8\x9bat c\xc4\x83 \xc8\x9bara se va conforma deciziei CJUE.'